เงินบาทเปิด 29.81/88
ธนาคารกรุงเทพ รายงาน เงินบาทเปิด 29.81/88 แนวโน้มแข็งค่า หลังEUอัดฉีดเงินแก้ปัญหาหนี้กรีซ
22 ก.ค. 2554

ธนาคารกรุงเทพ รายงาน เงินบาทเปิด 29.81/88 แนวโน้มแข็งค่า หลังEUอัดฉีดเงินแก้ปัญหาหนี้กรีซ
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 29.81/88 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 29.90/96 บาท/ดอลลาร์
เช้านี้เงินบาทแข็งค่าขึ้นอีก หลังจากที่ผลการประชุมสุดยอดผู้นำยูโรโซนเมื่อคืนที่ผ่านมา ได้มีมติในการให้ความช่วยเหลือปัญหาหนี้สาธารณะของกรีซด้วยวงเงินราว 1.6 แสนล้านยูโร ซึ่งมาตรการให้ความช่วยเหลือดังกล่าวส่งผลให้เงินยูโรปรับตัวแข็งค่าขึ้นเมื่อเทียบกับดอลลาร์ 
"เมื่อวานที่ประชุมสุดยอดผู้นำยุโรป ได้มีมติที่จะให้ความช่วยเหลือกรีซเรื่องหนี้สาธารณะในวงเงิน 160 พันล้านยูโร ทำให้เงินยูโรแข็งค่าขึ้นเมื่อเทียบกับดอลลาร์" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศเช้านี้ เงินเยนอยู่ที่ระดับ 78.60/65 เยน/ดอลลาร์ ส่วนเงินยูโรอยู่ที่ระดับ 1.4386/4389 ดอลลาร์/ยูโร
นักบริหารเงิน คาดว่า เงินบาทวันนี้มีแนวโน้มจะแข็งค่าต่อ มองกรอบไว้ที่ 29.75-29.90 บาท/ดอลลาร์ โดยระยะสั้นนี้ยังไม่เห็นปัจจัยที่จะทำให้เงินบาทกลับไปอ่อนค่าอยู่ในระดับ 30 บาท/ดอลลาร์